  Виталий Пронин 27-тӥ куартолэзе Россиын пусйиське Библиотекаослэн нуналзы. Таин валче «Огъя Россия» партилэн Удмуртиысь ёзэз элькунамы «Кузьма библиотекалы книга» акцияз ялӥз. Баграш-Биграе выль книгаос вуизыЛыдӟиськемзы потэ 27-тӥ-29-тӥ куартолэзе партилэн ёзчиосыз но вань мылкыд карисьёс Удмуртиысь пӧртэм библиотекаосы книгаос вайизы. Удалтӥз Пичи Пурга ёросысь Куреггуртлы - татчы книга кузьымен вуиз проектлэн координаторез, «Огъя Россия» партилэн Политсоветэзлэн ёзчиез, «Удмурт дунне» газетлэн валтӥсь редакторез Зинаида Рябинина. Со «Удмуртия» издательствоен но «Удмурт дунне» газетэн печатлам 100 ӵыж-выль книга кузьмаз. Зинаида Кирилловна чакламъя, гурт калык пӧлын книгаен тунсыкъяськон уг кулэсмы. Газетчиос гуртъёсы поталляку, гуртоос соослэсь, газет сяна, книга но ӵемысь юало. Со дыре ик тросэз гурт библиотекарьёс ӝожтӥсько, фондъёсазы книгаос данакез вужмемын, сурыкмемын ини шуыса. — Национальной библиотекаын ужасьёслэн верамзыя, библиотекаослэн фондъёсазы книгаос пӧлысь ӝыныез кузьым чот вуэмын, - вера З. Рябинина. - Котькудӥз быгатэ библиотекалы юрттыны, книга кузьмаса. Тросэзлэн доразы книгаоссы юнме кыллё. Мон понна книга пичи дырысеным тужгес но бадӟым кузьым вал. Анаймы райцентре ветлэмезлы быдэ книга басьтыса вае вал. Ми, 5 кузя пиналъёс, со векчи книгаосты шара лыдӟылӥм. Мон улэмын пичи гуртын - отын библиотека ӧй вал. Каникулъёс дыръя книга басьтыны мукет гуртэ 7 иськеме ветлэме вань. Соин туж потэ, котькуд пичи гуртын но пиналъёслэн лыдӟиськыны луонлыксы, книгаоссы мед луозы шуыса. Анаезлэсь ужзэ азьланьтэ Выль книгаослы тужгес шумпотӥзы Куреггуртысь покчи лыдӟисьёс. Тросэз кузьмкам книгаос нылпиослы чакламын: пӧлазы буян книгаос, шудонъёс, викторинаос, нылпи веросъёс. Шумпотэмзэ вераз Баграш-Бигра гуртысь библиотекарь Яна Зайцева. Яна Леонидовна пусъемъя, ӵапак пиналъёслы книгаос уг тырмо. Нош пичи дыръязы удмурт книга ӧз ке лыдӟе, бадӟым будыса, Ашальчи Окиез но киязы уз кутэ, шуэ кышномурт. Со шумпотэ, берло дыре удмурт кылын книгаос тросгес пото ини шуыса. Куреггуртын библиотеказы ӧвӧл - быдэ вуэмъёс, егитъёс ветло матысь Баграш-Бигра гуртысь лыдӟиськон юртэ. Но покчи классъёсын дышетскись пиналъёс доры библиотека ачиз вуылэ: Яна Леонидовна дырын-дырын Куреггуртэ я великен, я машинаен книгаос вуттэ. Покчиос сое котьку шумпотыса пумитало. 27-тӥ мае но Яна Леонидовна пиналъёс доры вуиз. Баграш-Биграысь библиотека удмурт культураез утёнъя но азинтонъя центр луэ. Я. Зайцева тырше пичи лыдӟисьёсыз доры удмурт кылын тросгес книга вуттыны, удмурт культураен тодматыны. Солы юрттӥсько «Ӝыт тылъёс» ансамбле ветлӥсь песянайёс но. Одӥгез соос пӧлысь - кема аръёс ӵоже библиотекаын ужам Анастасия Зайцева, Яна Леонидовналэн анаез. — Мон доры али пиналъёс пыро но шуо: мынам но библиотекарь луэме потэ, - вера Я. Зайцева. - Туж шумпотӥсько, мынам воштӥсьёсы будо шуыса. Мон ачим пичи дыръям ик анаелэн ужезлы синмаськи. Анастасия Фёдоровнаез гуртоос Раяпай шуо. Пумиськонын Раяпай пиналъёслы пичи дырыз сярысь мадиз, пичи но егит дырысьтыз дӥсьсэ возьматӥз. Пиналъёс но, бадӟымъёс но паймизы Раяпайлэн 3 аресказ нуллэм дэремезлы, кутулпуэн юнматэм кутъёсызлы. Раяпай возьматӥз на, кызьы соос пичи дыръязы дэремлэсь мунё лэсьязы, кышкут нимаськись шудонэн шудӥзы. Вашкала дӥсьсэ, песьтэрзэ, котырзэ Раяпай Баграш-Бигралась али пуктӥськись музее сётыны чакла. Гуртын лыдӟиськыны яратӥсь пиналъёс будоПургаетӥ книга пуа Куреггуртэ вуылӥзы Пичи Пурга ёрос библиотекаысь ужасьёс но. Библиотекаослэн нуналзылы сӥзьыса, ёросын «Пуась книга» акция ялэмын вал. Со ёрослэн 90 ар тырмонэзлы но сӥземын, озьы ик библиотекаръёс ёросысь калыкез «Пичи Пурга - Удмуртилэн литературая столицаез» проектэн но тодмато. Ёросысь библиотекаръёс журналъёсын, книгаосын поталлязы пичи гуртъёсы, отын тунсыко ужрадъёс ортчытъязы. Пичи Пургалась Нылпиослэн библиотекаысь ужасьёс Куреггуртысь пиналъёслы ёросысь пӧртэм тунсыко интыослы, исторической юртъёслы сӥзем шудонэн тодматӥзы. Библиотекаын ужасьёсты но лыдӟисьёсты праздникен ӟечкыланы вуылӥзы Баграш-Бигра муниципал кылдытэтлэн кивалтӥсез Светлана Баграшова но Пичи Пурга ёрос администрациысь культура отделэн кивалтӥсь Надежда Степанова. Светлана Михайловна куноослы тау кариз книга кузьымъёссы понна. Кышномурт верамъя, котькуд книгаысь мар ке выльзэ шедьтоно, котькуд юанлы книга валэктон сётэ, улонын но юрттэ. Баграш-биграос понна книга али но - ӟеч кузьым. Туэ 1-тӥ классэ мынӥсьёслы «Удмуртия» издательствоысь быдэн 6 книга басьтыса вайим, шуиз Светлана Михайловна. Надежда Андреевна акция пумысен шумпотэмзэ усьтӥз, лыдӟиськонлэсь кулэлыксэ пусйиз. Пиналъёслы вазиськыса, осконзэ вераз, мыло-кыдо лыдӟиськись пиналъёс пӧлын вуоно гожъяськисьёс но вань шуыса. Нош «Кузьма библиотекалы книга» акция азинтӥське. Со кыстӥськоз быдэс ар ӵоже. Кинлэн вань книга кузьманы мылкыдыз, вазиське бибилиотекаосы, редакцие яке партилэн интыосысь ёзъёсаз. Анастасия Шумилова Туспуктэмъёсыз М. Егоровлэн  